**Messe for verdighet 03.08.2020**

**Nidarosdomen**

**Preses Olav Fykse Tveit**

**Rettferd og fred.**

Det er store ord. Dei samlar opp våre håp om det gode liv.

Dei trengst begge to.

Fred. Det er det store bildet av livets gode dagar med glede i sinnet, då vi har det vi treng for å leve eit godt liv i våre relasjonar til kvarandre, i heimen, i byen, i landet, i verda. Fred med vår neste, med dei vi skal ha med å gjere, enten det er nabolandet, eller naboen i same grend eller oppgang, eller dei som ein bur saman med. Det heng saman med fred med oss sjølve. Og kanskje endå til med fred med Gud. Fred er meir enn overfladisk ro som berre dekkjer over det som må ordnast opp. Krigen Dette er eitt av dei store ord i verdas språk. Bibelens ord shalom.

Men det står ikkje åleine. For at det skal vere fred, må det vere rettferd. Det vert ikkje fred av å bruke makt for å få andre til å teie eller til å gi opp. Det må vere ein fred som sikrar menneske mot okkupasjon, mot at urett vert rett, mot overgrep av ulike slag. Men rettferd er meir enn retthaveri. Det er ein visjon, eit håp som også følgjer rettferda: Freden.

Dei må møtast – for at det skal bli liv. Det vakre bildet av rettferd og fred som møtest, for å kysse kvarandre, er eitt av dei store bilete på samliv og samarbeid mellom menneske, mellom kyrkjer, mellom folk og nasjonar.

Vi skulle for nokre få år sidan lage ei generalforsamling for KV, for 350 kyrkjer i heile verda, med desse orda i temaet: Livets Gud, lei oss til rettferd og fred!

Det var møter i ulike regionar for å førebu det. I Afrika sa dei at det er eit godt tema, men det gjev meining berre om det er eitt ord til. Og kva var det: Dignity. Verdighet. Ære?

Olsokfeiringa handlar i år om ære. Det er ei histoire om at verdiar skal finne sin plass i kyrkje og samfunn, om at noko nytt skulle og skal bryte fram. Fred og rettferd. Verdighet for alle.

I vår respekt for arven frå helgenkongen, som vart forma særleg etter hans død, vil eg i kveld halde fram ein annan person som har lært meg mykje om verdighet og ære.

Den 30. juli i år døydde ei av dei afrikanske kvinnene som har bore fram denne felles kristne visjonen i Afrika og i verda i åra etterpå. Prest og professor, leiar for avdelinga for sosial forandring på universitetet i Kinshasas, DRC (Kongo). Rev Dr Micheline Kamba var yngre enn meg. Men ho er ein av dei som har lært meg mest om dignity, som uttrykk for rettferd og fred. Ho var medlem av styret i Kirkenes Verdensråd. Ho var funksjonshemma kvinne frå DRC. Ho kom frå enk enkle kår. Ho var kvinne i eit samfunn styrt av menn, i kyrkjer styrt av menn. Ho hadde fått seg utdanning, vart teolog og ordinert prest. Men ho fortsatte og tok ein doktorgrad i Sør-Afrika. Det var mange trapper og mange barrierer ho ikkje kom seg over. Men det var mange ho kom seg over, og vart eit stort føredømme for mange afrikanske kvinner, for unge menneske i sitt land, for mange med funksjonsmhemming i heile verda, for kyrkjeleiarar i sitt land og over heile verda. Ho var bestemt og svært livleg. Ho kunne reise seg på store middagar – på sitt vis - og synge franske kjærleiksviser. På så mange vis. Men eg hugsar henne spesielt for sin utstråling av dignity. Ho tok ordet då vi var samla, på fransk. Og venta på at nokon oversatte. Sjølv om ho kunne godt engelsk. Ho var alltid velkledd.

Ho hadde sterke og klare budskap og planer. Saman drøfta vi planer for fredsarbeid i Affrika, tiltak mot overgrep mot kvinner i DRC, planar for ungdomsarbeid, for teologisk utdanning tilgjengeleg for fleire, for kvinners deltaking i kyrkjelege styrer i sitt land, for opne og tydelege beslutningar.

Ho måtte gjennomgå ein operasjon pga si helse. Den overlevde ho ikkje. Hennar kamp for rettferd og fred, og verdighet, er over. Men eg kjenner ein sterk impuls frå henne til å fortsette – nettopp kampen for dignity, for verdighet, for ære på ein god måte, for at rettferda og freden skal møtast.

EIn av dei episodane som står sterkast for meg i møte med henne, var då vi skulle inn til ein offisiell middag som vi var inviterte til som ekesekutivkomite i KV. Problemet var berre at dette var i eit rom det var fysisk umogeleg for henne å kome inn i. Eg skulle representere oss alle. Men eg kunne ikkje det, om ho sat utanfor. Ho gjorde ikkje noko med det, ingen sterke ord eller fakter. Ho var sikkert van med det. Det gjaldt hennar verdighet, det gjaldt fred og rettferd som felles verdi. Difor gjaldt det min verdighet og vår organisasjons verdighet om vi ignorerte problemet, om ho vart sitjande der, og vi gjekk inn og sat ved bordet. Eg kunne berre ikkje gå inn. Budskapet ville bli for sterkt og heilt negativt.

Så vi sat ute begge to og fekk nokon til å kome med mat og drikke ut til oss. Ikkje alle likte det. Men ho hadde ikkje nokon val. Då hadde ikkje eg heller det. Micheline lot oss sjå det sjølve.

Stundom må vi vere nær nok andre for å sjå kva vi meiner med verdighet, rettferd og fred. Det ser vi tydelegare enn elles at dersom din verdighet er skada eller ignorert, så er det vårt felles problem, så står vår og min verdighet også på spel.

Micheline er ære verdt. Eg vil i kveld ære henne og alle andre som identifiserer seg med hennes livs utfordringar, og takke Gud for det ho – og mange med henne – gir til det fellesskapet vi tilhøyrer, her eller der. Og eg vil takke for at det er gjennom møter med kvarandre – som desse i kveld - at verdigheten kan leve og vekse mellom oss.

Guds ord er ordet om kjærleiken, som gjer at vi er elskar og æra for den vi er, skapte i Guds eige bilete.

Gud gir oss ære. Ved å gi oss livet. Og Rettferda. Freden. Verdigheten.

Gud reiser oss opp. Sammen kan vi gå vidare.

Ære vere Faderen, Sonen og Den Heilage Ande, vår skapar, frigjerar og livgjevar, som var, er og vere skal, ein sann Gud frå æve og til æve. Amen.